Miehen 1,5 vuoden raiskaustuomio purettiin – nainen vuosien jälkeen ilmoitti valehdelleensa

Hovioikeuden lainvoimaisesta tuomiosta ehti kulua lähes viisi vuotta.

Korkein oikeus (KKO) on purkanut miehen saaman tuomion raiskauksesta ja laittomasta uhkauksesta, sillä se perustui väärään ilmiantoon. Käräjillä ja hovissa mies oli tuomittu puolentoista vuoden ehdottomaan vankeusrangaistukseen.

Helsingin hovioikeuden vuonna 2012 antamasta tuomiosta ehti kulua lähes viisi vuotta, kunnes nainen otti yhteyttä mieheen ja poliisiin. Hän kertoi poliisille ja myöhemmin tuomioistuimelle, ettei mies ollut tehnyt rikoksia. Nainen tuomittiin käräjäoikeudessa väärästä ilmiannosta.